TPS ปรับเป้ารายได้ปี 65 โต 50% รับออเดอร์พุ่ง หนุนแบ็กล็อกกว่า 1.4 พันลบ.
TPS ปรับเป้ารายได้ปี 65 เป็นโต 50% จากเดิมคาดโต 20-25% รับคำสั่งซื้อเพิ่มขึ้น หนุนแบ็กล็อกกว่า 1.4 พันลบ. ทยอยรับรู้รายได้ต่อเนื่อง พร้อมเดินหน้าเข้าร่วมงานประมูลรัฐ-เอกชน รับรู้รายได้ธุรกิจไซเบอร์ซีเคียวริตี้ตั้งแต่ไตรมาส 4/65
TPS ปรับเป้ารายได้ปี 65 เป็นโต 50% รับคำสั่งซื้อพุ่ง หนุนแบ็กล็อกกว่า 1.4 พันลบ. ทยอยรับรู้ต่อเนื่อง พร้อมเดินหน้าเข้าร่วมงานประมูลรัฐ-เอกชน
27 ก.ย. 2565

นายบุญสม กิจเกษตรสถาพร ประธานเจ้าหน้าที่บริหาร บริษัท เดอะแพรคทิเคิลโซลูชั่น จำกัด (มหาชน) หรือ TPS เปิดเผยว่า ภาพรวมธุรกิจในครึ่งปีหลังของปี 2565 มีทิศทางที่ดีขึ้น เนื่องจากภาครัฐมีการปลดล็อกสถานการณ์การแพร่ระบาดของโควิด-19 ส่งผลให้กิจกรรมทางเศรษฐกิจเริ่มกลับมาอย่างชัดเจน พร้อมทั้งมีการเปิดประมูลโครงการทั้งภาครัฐและเอกชนเพิ่มมากขึ้น ทำให้บริษัทฯ สามารถเข้าประมูลงานใหม่ได้มากขึ้นทั้งในส่วนของ TPS  และบริษัท เดอะวิน เทเลคอม จำกัด ซึ่งเป็นบริษัทย่อย
“ตอนนี้บริษัทฯ ได้ปรับเพิ่มเป้าหมายรายได้การเติบโตในปีนี้ที่ระดับ 50% จากเดิมที่คาดว่าจะเติบโต 20-25% โดยล่าสุดมี Backlog อยู่ที่ 1,441 ล้านบาท ซึ่งจะทยอยรับรู้รายได้ตั้งแต่ครึ่งปีหลังเป็นต้นไป ประกอบกับมีการเดินหน้าเข้าประมูลงานโครงการขนาดใหญ่ทั้งภาครัฐและเอกชน โดยจะเน้นเข้าประมูลของภาครัฐเพิ่มมากขึ้น เพื่อนำมาเติม Backlog ที่มีอยู่ ซึ่งจะช่วยสนับสนุนการเติบโตในระยะยาว”นายบุญสม กล่าว
ขณะที่ธุรกิจไซเบอร์ซีเคียวริตี้ ภายใต้บริษัท เอ็กซ์-ซีเคียว จำกัด (X-Secure Co.,Ltd) ซึ่งเป็นบริษัทย่อย ปัจจุบันมีลูกค้าให้ความสนใจหลายราย และคาดว่า จะเริ่มทยอยรับรู้รายได้ภายในไตรมาส 4/2565 เป็นต้นไป จึงมั่นใจว่าผลงานในปีนี้จะสามารถเติบโตได้ตามเป้าหมายที่วางไว้ และสร้างผลตอบแทนที่ดีให้กับผู้ถือหุ้นได้ในอนาคต
อนึ่ง ภาพผลการดำเนินงานในไตรมาส 2/65 (สิ้นสุดวันที่ 30 มิถุนายน 2565) มีกำไรสุทธิ 12.60 ล้านบาท เพิ่มขึ้น 1.57 ล้านบาท หรือ 14.21% เทียบช่วงเดียวกันของปีก่อนมีกำไรสุทธิ 11.03 ล้านบาท และมีรายได้รวม 181.91 ล้านบาท เพิ่มขึ้น 62.55 ล้านบาท หรือ 52.41% เทียบกับช่วงเดียวกันของปีก่อน มีรายได้รวม 119.35 ล้านบาท
ส่วนผลการดำเนินงานงวด 6 เดือนแรกของปี 2565 มีกำไรสุทธิ 26.64 ล้านบาท เพิ่มขึ้น 12.80 ล้านบาท หรือ 92.51% เทียบช่วงเดียวกันของปีก่อนมีกำไรสุทธิ 13.84 ล้านบาท และมีรายได้รวม 384.53 ล้านบาท เพิ่มขึ้น 136.94 ล้านบาท หรือ 55.31% เทียบกับช่วงเดียวกันของปีก่อน มีรายได้รวม 247.59 ล้านบาท